Търговска мисия в сферата на електрониката - EU Business Hub „Korea Electronics Show - 2026
2026-10-12 - 2026-10-16
В периода 12-16 октомври 2026 г. в гр. Сеул, Република Корея ще се проведе търговска мисия в сферата на електрониката – EU Business Hub „Korea Electronics Show – 2026″.
Бизнес мисията се организира по програма на ЕС за подпомагане на малките и средни предприятия от Европейския съюз за навлизане на корейския пазар. По тази европейска програма през последните две години се проведоха няколко подобни търговски мисии в Република Корея в сферата на информационни технологии, здравеопазване и медицинско оборудване, зелени технологии и полупроводници като в някои от тях успешно участваха български компании.
За предстоящата търговска мисия в Република Корея в сферата на електрониката ще бъдат селектирани до 50 малки и средни европейски компании, опериращи в сферата на: трансформация чрез изкуствен интелект; електронни компоненти и материали; усъвършенствана мобилност; роботика; WEB 3.0/XR и др.
Участието в бизнес мисията на одобрените компании ще бъде финансирано по европейската програмата „EU Business Hub – Korea” като организаторите осигуряват:

4 безплатни нощувки в подходящ хотел в гр. Сеул;
В2В срещи с корейски бизнес партньори, нетуъркинг и безплатен щанд за всяка компания-участник за представяне на дейността й;
финансова помощ за преводи, правни съвети, рекламни материали, декориране на предоставения безплатен щанд;
посещение на специализираното международно изложение „Korea Electronics Show – 2026″ в гр. Сеул, което привлича над 70 000 посетители и 530 изложители за установяване на допълнителни бизнес контакти.

Предстоящата търговска мисия в сферата на електрониката, в периода 12-16 октомври 2026 г. в гр. Сеул, предоставя отлична възможност за установяване на директни контакти с потенциални корейски бизнес партньори и лидери в сферата на електрониката. В павилиона на ЕС специализиран екип от бизнес консултанти и професионални преводачи ще бъде на разположение, за да подпомагат представянето на продуктите и технологиите на всяка европейска компания, осигурявайки максимална видимост сред посетителите на изложението. По време на бизнес мисията ще бъде организирано също така нетуъркинг събитие и В2В срещи, което допълнително ще увеличи възможностите за установяване на контакти с потенциални корейски/европейски бизнес партньори и клиенти.
Допълнително информация за предстоящата търговска мисия EU Business Hub „Korea Electronics Show – 2026″, в периода 12-16 октомври 2026 г. в гр. Сеул, е налична на официалния сайт на организаторите: ТУК , където заинтересованите компании следва да се регистрират. Крайният срок за регистрация за участие в горепосочената търговска мисия е 12 юни 2026 г.

REFA-курс "Организация и управление на фирмата и оптимизация на производствените процеси"
2026-10-12 - 2026-11-13
БИК „Капиталов пазар“ ЕООД (дъщерно дружество на БСК) набира участници за основен квалификационен REFA-курс на тема: „Организация и управление на фирмата и оптимизация на производствените процеси„.
Курсът ще се проведе в два модула:

Модул 1. Организация на работни системи и процеси – 12-23 октомври 2026 г.
Модул 2. Управление на производствени данни – 2-13 ноември 2026 г.

Всеки модул се състои от 80 учебни часа (8 учебни часа на ден по 45 минути)
Място на провеждане: Център за международни срещи „Хелмут Бьоме“, гр. София
Лектори: Висококвалифицирани и сертифицирани лектори и преподаватели от REFA /Германската асоциация за организация на труда и предприятията и фирмено развитие/.
Материали: Пълен комплект оригинални учебни материали на REFA, преведени на български език.
Сертификат: Успешно издържалите заключителните изпити получават международно признат REFA-сертификат. След завършване на основната РЕФА степен (Модул 1. и 2.), ще сте придобили подробни, методологични знания по изучаване, подобряване и реинженеринг на работните системи и процеси. Ще сте придобили опит да прилагате в практиката РЕФА методите за установяване на данни, както и да обработвате налични данни с цел оценка и оптимизация на фирмените процеси.
Цена за един участник:

Ранно записване до 31 юли 2026 г. – 1278 EUR (2500 лв.), без включен ДДС
Записване в периода 1 август – 30 септември 2026 г. – 1350 ЕUR (2640 лв.), без включен ДДС

Храна и нощувка: За сметка на участниците
Защо това обучение е важно за Вас?
В условия на нарастващи разходи, недостиг на кадри и високи изисквания към производителността, компаниите се нуждаят от структуриран, доказан и приложим подход за управление на процесите. Методиката на REFA – Германия, утвърдена повече от 100 години в индустрията, предоставя:

По-ясна „картина“ на процесите и загубите: участниците се научават да анализират работни системи и потоци на работа, да идентифицират тесни места, излишни движения и неефективни операции – и да аргументират промени с данни.
Стандартизиране и устойчиви подобрения: внедряване на ясни стандарти за работа и организация на работните места, които улесняват обучението на нови служители, намаляват вариациите в резултатите и подпомагат качеството.
По-добра производствена отчетност и управленски контрол: практични методи за работа с производствени данни – така че планирането, нормирането, калкулацията на разходи и проследяването на изпълнение да стъпват на измерими показатели, а не на допускания.
Повишаване на ефективността без „натиск“ върху хората: подход, който балансира производителност, ергономия и реални условия на труд – с цел по-малко грешки, по-малко преработки и по-добра организация на натоварването.
Международно призната квалификация: успешно завършилите получават оригинални сертификати от REFA Германия, валидни в международен контекст.

Обучението е препоръчително за:

производствени предприятия и стартиращи бизнеси от широк спектър на икономически дейности;
мениджъри на производство, технолози, групови мениджъри от различни нива, анализатори, икономисти, инженери, студенти, стажанти, консултанти и др.

Отзиви и референции за това обучение можете да получите от тези, които вече избраха РЕФА.
Запишете се сега: Онлайн-заявка за участие
Поради ограничения брой на местата и проявения предварителен интерес, записванията ще стават по реда на постъпване на заявките.
За допълнителна информация се обръщайте към нас на адрес: София 1527, ул. Чаталджа 76, ет. 1, тел.(факс) 02/980 10 90, 0884 038753.
За REFA:
REFA е водеща германска организация в областта на проучването на работни системи и процеси, организация в производството и корпоративното развитие. От своето основаване през 1924 година, асоциацията създава и разпространява Ноу-Хау: чрез специализирано следдипломно обучение, а в последните няколко години все повече и посредством консултиране и асистиращо съдействие. Със своите постоянно развиващи се ключови компетенции, REFA допринася за повишаване на конкурентоспособността на икономиката, както и за подобряване на условията на труд на работниците и служителите в предприятията.
